CELEX: 32020Y0914(01)
Language: sk
Date: 2020-08-17 00:00:00
Title: Rozhodnutie Európskeho výboru pre systémové riziká zo 17. augusta 2020 o vymenovaní zodpovednej osoby Európskeho výboru pre systémové riziká (ESRB/2020/11) 2020/C 303/04

14.9.2020   
               
               
                  SK
               
               
                  Úradný vestník Európskej únie
               
               
                  C 303/5
               
            
         ROZHODNUTIE EURÓPSKEHO VÝBORU PRE SYSTÉMOVÉ RIZIKÁ
         zo 17. augusta 2020
         o vymenovaní zodpovednej osoby Európskeho výboru pre systémové riziká
         (ESRB/2020/11)
         (2020/C 303/04)
         GENERÁLNA RADA EURÓPSKEHO VÝBORU PRE SYSTÉMOVÉ RIZIKÁ,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1092/2010 z 24. novembra 2010 o makroprudenciálnom dohľade Európskej únie nad finančným systémom a o zriadení Európskeho výboru pre systémové riziká (1),
         so zreteľom na nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (2), a najmä na jeho článok 43,
         so zreteľom na rozhodnutie Európskeho výboru pre systémové riziká ESRB/2012/1 z 13. júla 2012, ktorým sa vykonávajú pravidlá týkajúce sa ochrany údajov v Európskom výbore pre systémové riziká (3), a najmä na jeho článok 3,
         so zreteľom na rozhodnutie Európskej centrálnej banky (EÚ) 2020/655 z 5. mája 2020, ktorým sa prijímajú vykonávacie pravidlá týkajúce sa ochrany údajov v Európskej centrálnej banke a ktorým sa zrušuje rozhodnutie ECB/2007/1 (ECB/2020/28) (4), a najmä na jeho článok 3 ods. 5,
         keďže:
         
                     (1)
                  
                  
                     Generálna rada Európskeho výboru pre systémové riziká (ESRB) prijala 30. júla 2019 rozhodnutie Európskeho výboru pre systémové riziká ESRB/2019/17 (5), ktorým bola pani Evanthia Chatziliasi vymenovaná za úradníčku na ochranu osobných údajov (zodpovednú osobu) ESRB do 31. júla 2024.
                  
               
                     (2)
                  
                  
                     Na žiadosť pani Chatziliasi skončí jej funkčné obdobie 31. augusta 2020. Je preto nevyhnutné vymenovať jej nástupcu, ktorý bude zodpovednou osobou ESRB od 1. septembra 2020.
                  
               
                     (3)
                  
                  
                     V súlade s článkom 43 ods. 2 nariadenia (EÚ) 2018/1725 zodpovedná osoba Európskej centrálnej banky (ECB) súčasne vykonáva funkciu zodpovednej osoby ESRB.
                  
               
                     (4)
                  
                  
                     Výkonná rada ECB vymenovala 21. júla 2020 pána Maartena Damana za nástupcu pani Evanthie Chatziliasi vo funkcii zodpovednej osoby ECB s účinnosťou od 1. septembra 2020 do 31. augusta 2023.
                  
               
                     (5)
                  
                  
                     Článok 3 ods. 5 rozhodnutia (EÚ) 2020/655 (ECB/2020/28), ktorý sa uplatňuje od 1. novembra 2020, ustanovuje, že zodpovedná osoba ECB môže byť na žiadosť ESRB poverená plnením úloh stanovených v článku 45 nariadenia (EÚ) 2018/1725 aj vo vzťahu k ESRB. V záujme efektívnosti a v súlade s predchádzajúcou praxou generálna rada ESRB dospela k záveru, že by sa takáto žiadosť mala predložiť,
                  
               PRIJALA TOTO ROZHODNUTIE:
         
            Článok 1
            Vymenovanie zodpovednej osoby Európskeho výboru pre systémové riziká
            Pán Maarten Daman je ako zamestnanec a zodpovedná osoba Európskej centrálnej banky vymenovaný za zodpovednú osobu Európskeho výboru pre systémové riziká s účinnosťou od 1. septembra 2020 do 31. augusta 2023.
         
         
            Článok 2
            Žiadosť o poverenie podľa článku 3 ods. 5 rozhodnutia (EÚ) 2020/655 (ECB/2020/28)
            ESRB podľa článku 3 ods. 5 rozhodnutia (EÚ) 2020/655 (ECB/2020/28) žiada, aby bola každá zodpovedná osoba vymenovaná ECB po 1. novembri 2020 poverená plnením úloh stanovených v článku 45 nariadenia (EÚ) 2018/1725 aj vo vzťahu k ESRB.
         
         
            Článok 3
            Nadobudnutie účinnosti
            Toto rozhodnutie nadobúda účinnosť 17. augusta 2020.
         
         
            Vo Frankfurte nad Mohanom 17. augusta 2020
            
               
                  Vedúci sekretariátu ESRB
               
               
                  v mene Generálnej rady ESRB
               
               Francesco MAZZAFERRO
            
         
         
            (1)  Ú. v. EÚ L 331, 15.12.2010, s. 1.
         
            (2)  Ú. v. EÚ L 295, 21.11.2018, s. 39.
         
            (3)  Ú. v. EÚ C 286, 22.9.2012, s. 16.
         
            (4)  Ú. v. EÚ L 152, 15.5.2020, s. 13.
         
            (5)  Rozhodnutie Európskeho výboru pre systémové riziká ESRB/2019/17 z 30. júla 2019 o vymenovaní úradníčky na ochranu osobných údajov Európskeho výboru pre systémové riziká (Ú. v. EÚ C 344, 11.10.2019, s. 3).